Psalam (Šarić) 96.
1Pjevajte Gospodu pjesmu novu, pjevaj Gospodu, sva zemljo! 

2Pjevajte Gospodu, blagoslivljajte ime njegovo, navješćujte iz dana u dan spasenje njegovo! 

3Navješćujte narodima slavu njegovu, svakomu plemenu čudesa njegova! 

4Jer je velik Gospod, hvale dostojan veoma, strašniji je od svih bogova. 

5Jer su svi bogovi naroda idoli ništavi, a Gospod je stvorio nebo. 

6Sjaj i veličanstvo blista pred njim; slava i radost napunjaju svetište njegovo. 

7Prinesite Gospodu, plemena naroda, prinesite Gospodu slavu i čast! 

8Prinesite Gospodu slavu imena njegova, nosite dare žrtvene i stupite u dvore njegove! 

9Poklonite se Gospodu u svetom uresu, neka strepi pred njim sav svijet! 

10 Navješćujte narodima: "Gospod je kralj;" čvrsto stoji nadzemaljski svijet ne pomiče se nikad: on sudi narodima pravedno. 

11 Nebo se veseli; zemlja se raduje; buči more i što je u njemu. 

12 Raduje se polje i što raste na njemu; klikću sva drveta šumska 

13 pred Gospodom, kad dolazi; jer dolazi da sudi zemlji; on sudi čitavu svijetu po pravdi i narodima u vjernosti svojoj. 

Psalmi (Šarić)